Dxx fuqaroni 40 ming dollarga AQShga yubormoqchi bo'lgan erkakni ushladi

Davlat xavfsizlik xizmati Samarqandda fuqaroni 40 ming dollar evaziga AQShga yubormoqchi bo'lgan jinoiy guruh a'zosini ushladi. Bu haqda viloyat Ichki ishlar boshqarmasi xabar berdi.
Ma'lum qilinishicha, Samarqand viloyati IIB hamda Dxx viloyat boshqarmasi xodimlari tomonidan o'tkazilgan tezkor tadbirda O'zbekiston fuqarolarini aldov yo'li bilan Turkiya va Lotin Amerikasi davlatlari orqali AQShga noqonuniy yuborish bilan shug'ullanuvchi jinoiy guruh faoliyatiga chek qo'yilgan.
xususan, Samarqand tumanida yashovchi 1982 yilda tug'ilgan x.D. AQShda istiqomat qiluvchi jinoiy sherigi, 1978 yilda tug'ilgan x.J. bilan o'zaro jinoiy til biriktirib, mahalliy fuqaroni 40.000 dollar evaziga aylanma yo'llari orqali AQShga yuborishni va'da qilgan. Oldindan kelishilgan mablag'ning 5.000 dollarini olgan vaqtida ashyoviy dalillar bilan ushlangan.
Hozirda yuqoridagi shaxslarga nisbatan Jinoyat kodeksining tegishli moddalari bilan jinoyat ishi qo'zg'atilib, tergov harakatlari olib borilmoqda.
Avvalroq Davlat xavfsizlik xizmatining Samarqand viloyati bo'yicha boshqarmasi hamda viloyat Ichki ishlar boshqarmasi xodimlari o'tkazilgan tezkor tadbir davomida mahalliy fuqarolarni Amerika Qo'shma Shtatlariga noqonuniy yuborilishi bilan bog'liq holatga chek qo'ygandi.